जिले के दस कॉलेजों के 3574 विद्यार्थियों को मिलेंगे स्मार्ट फोन
पात्र विद्यार्थियों को स्मार्ट फोन देने की तैयारियां शुरू
मार्च के आखिरी सप्ताह या अप्रैल में होंगे समारोह
भास्कर संवाददाता | शाजापुर
पांच महीनों की लेटलतीफी के बाद अब बीते शिक्षा सत्र 2015-16 के जिले के 3574 पात्र विद्यार्थियों को भी स्मार्ट फोन मिलेंगे। उच्च शिक्षा विभाग से निर्देश मिलते ही जिले के 10 सरकारी कॉलेज में इसे लेकर तैयारियां शुरू हो गई हैं।
जिले में मार्च माह के आखिरी सप्ताह या फिर अप्रैल माह में समारोह आयोजित कर विद्यार्थियों को स्मार्ट फोन बांटे जाएंगे। इस बार पात्र विद्यार्थी को फोटोयुक्त कूपन के आधार पर स्मार्ट फोन दिए जाएंगे। विद्यार्थियों की कक्षा में उपस्थिति का डाटा मिलने पर विभाग द्वारा जनरेट किए विद्यार्थियों के फोटोयुक्त कूपन कॉलेज प्रबंधन डाउनलोड कर रहे हैं। कार्यक्रम के लिए जनप्रतिनिधियों से चर्चाएं भी की जाने वाली है।
तीन जिलों में 1 मार्च से शुरू हो चुकी है प्रक्रिया- विभाग की मंशानुरूप इस बार कॉलेज प्रबंधन यह प्रयास करेंगे कि पहले ही समारोह में सारे पात्र विद्यार्थियों को स्मार्ट फोन वितरित कर दिए जाएं। लीड बीएसएन कॉलेज प्रबंधन के मुताबिक भोपाल, ग्वालियर, जबलपुर जिलों में 1 मार्च से काॅलेज स्तर से स्मार्ट फोन बंटने की प्रक्रिया शुरू हुई है। जिले के पात्र विद्यार्थियों को मार्च के अंत या अप्रैल के पहले या दूसरे हफ्ते में मोबाइल मिल सकते हैं।
तैयारियां शुरू कर दी हैं
शिक्षा सत्र 2015-16 के पात्र कॉलेज विद्यार्थियों को स्मार्ट फोन देने के लिए कॉलेजों में तैयारियां शुरू हुई है। प्रक्रिया में इस बार आंशिक बदलाव है। अब फोटोयुक्त कूपन ही फोन के लिए जरूरी होगा। जिले में संभवत: मार्च के अंत या अप्रैल के पहले सप्ताह में फोन वितरण कार्यक्रम होंगे। डॉ. एस.के. मेहता, प्रभारी प्राचार्य, लीड बीएसएन कॉलेज, शाजापुर
वाई-फाई सुविधा बनेगी जानकारी लेने में सहायक
जानकारी है कि नए शिक्षा सत्र से शाजापुर जिले के लीड बीएसएन सहित कुछ कॉलेजों में विद्यार्थियों के लिए वाई-फाई के जरिये इंटरनेट सुविधा मुफ्त उपलब्ध कराई जाएगी। ऐसा होता है तो स्मार्ट फोन पाने वाले विद्यार्थी फोन पर ही विभागीय जानकारी वेबसाइट के जरिये देख सकेंगे। योजनाओं से जुड़ी जानकारी समय पर मिलने से समय पर फायदा ले सकेंगे।
कॉलेजों में पात्रता सूची देखें विद्यार्थी
बीते शिक्षा सत्र के पात्र विद्यार्थी अपने-अपने कॉलेजों में जाकर स्मार्ट फोन वितरण की पात्रता सूची का अवलोकन करें। पात्र होकर भी सूची में नाम नहीं होने पर वे संस्था प्राचार्य को आवेदन दें। नियमानुसार त्वरित कार्रवाई कर नाम जोड़ा जाएगा। कूपन फोन वितरण वाले दिन ही मिलेंगे।
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva